정조 20년
丙辰十一月初三日辰時上御誠正閣大臣備局堂上引見入侍時行左承旨李益運假注書李弘謙事變假注書洪致榮記事官金景煥記注官金良倜右議政尹蓍東行上護軍金持默李柱國行禮曹判書閔鍾顯刑曹判書李得臣行大護軍李敬懋李在學金載瓚戶曹判書李時秀吏曹判書沈煥之行副護軍徐有大李漢豊校理洪秀晩獻納尹益烈以次進伏訖蓍東曰日氣甚寒連日勞動之餘聖體若何上曰一樣矣蓍東曰水剌厭進近則差勝乎上曰近間頗勝於前日矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰日前卿所云藥草果有效驗云乎蓍東曰臣家果屢試而屢見奇效矣上曰今日問安領敦寧入來乎蓍東曰病不能入來矣上曰次對爲之蓍東曰各處史庫曝曬已久太白史閣則壁穴而鳥蛇出入未能開視之故不知其中之果何如云曝曬修改則固是史官之職而至於補罅塞漏則旣有各該道兼春秋使其地方官這這枚報隨卽修改事定式施行似好故敢此仰達上曰依爲之出擧條蓍東曰鐵山漂民出送事盛京禮部咨文出來矣以來頭使行奉表稱謝之意令槐院撰出回咨正書安寶後定禁軍騎撥下送于灣府使之傳給鳳城將處轉致盛京之地何如上曰依爲之出擧條蓍東曰頃以黃海道災摠中舊初不及今年各項災名區別報來之意自本司行會矣卽見該道假都事海州判官李惟稱所報則以爲本道所請災一千五百十二結四十七負皆是舊初不今初不兩名色今年落種而成災者不過數三結實無自下減削之勢至於仍初不名色年年以年災分俵故不爲載錄於收租案爲辭矣該道災結若因舊初不名色之夥然以致所請之數乃爲一千五百餘結之多則已劃之災或慮爲白徵之弊有此關問矣今以所報觀之則舊初不九百餘結外又以今初不及落種被災者列錄報來旣令査實報來則宜有闊狹之政前劃下一千結外加劃三百結使之更加査櫛從實分俵俾無白徵之弊事申飭分付何如上曰該曹事目給災之式在於乙亥其後四十餘年之間年年分俵不下千餘結則該道今年所請未可歸之太濫而狀語旣不別白疏辭亦關紀綱廟堂之請罪烏可已乎若以道伯周旋之模糊不給當給之災以致六里之白徵海民何辜宜有闊狹特令加數劃給者此也在前大豐之時三南俵結雖止數百海西則每爲倍蓰此後度支年分啓目入徹也必須考閱諸道往例俾各相當於排比之初更勿若今番之致煩不緊酬應事嚴飭該曹可也出擧條蓍東曰卽見忠淸監司林濟遠報備局辭緣則以爲本道舊還當納之類皆在十數年之前流亡絶戶在在夥然隣族之侵勢所必至而卽伏聞關西京畿已以久遠條中推移以捧之意或狀請或筵奏俱得蒙允本道事勢亦無異同各年舊還中依兩道例稍存方便之政以準應捧之數爲辭矣朝家旣許兩道之從便推移則何獨於湖西而靳持乎依請施行準定數收捧之意分付何如上曰依爲之出擧條蓍東曰卽見京畿監司李冕膺報備局辭緣則以爲今秋行幸命下後陽川金浦富平安山等四邑公廨或有改建處或有修補處所入物力錢爲二千二百二十兩以某樣公穀準數區劃爲辭矣此不可不趁今劃給而無論本道與他道實無錢穀間可合拮据者惟嶺南華山城役別備米及海西水營餉穀年年添耗者數頗有裕就此兩條中以折米七百四十石分半區劃使之從便作錢取用之意分付何如上曰依爲之出擧條蓍東曰關西穀簿竝田賦與還耗一年所入不能當一年所出此極可悶日前道臣比摠啓本有曰歲有減頉年有添錄而添錄之結不能補減頉之數十年之間寸得尺矢乙卯之比甲辰所積之縮爲六百二十八結云然臣更詳考結摠則乙卯元摠比甲辰落下爲千餘結如是減縮將至何境歲入多寡專在於土地之荒闢災政之精濫而新起則多漏舊頉則自如一年二年漸致耗減此不可不各別變通道臣若能逐邑査櫛入災之還爲起墾者降續之漸復元田者竝令從實無漏期復前日之高摠則雖今冬明春亦必有大效勸耕墾陳之方亦須惕念知委于列邑自明春無敢諉以昨年元摠之如此而一例彌縫比摠之意嚴飭分付何如上曰依爲之出擧條上曰忠淸水使狀啓卿果見之乎其所陳頗有意見矣蓍東曰近聞水營凋殘特甚諸般弊端果如狀聞中所論列而安眼島之分屬瑞山泰安洪州三邑使之互相禁松者當初設施之意蓋欲大牙相制益嚴其防禁之意也而今此全屬水營之請亦甚有條理此則待新帥臣下去詳深便否啓門後更究矯救之方稟處似好矣上曰狀啓末段狗馬之見云者雖甚礙眼而大抵狀辭極爲詳明一按瞭然甚可尙也蓍東曰能究弊源之如此旣甚難矣知其弊源而辦得啓聞爲尤難矣上曰果然矣蓍東曰兩大臣事尙無發落賤臣便是獨相極爲未安矣上曰業欲下敎而姑未果矣兩大臣雖復入卿之獨賢有不可辭矣蓍東曰臣之獨任非敢曰有勞而以鼎席之不備事務多闕是可悶矣鍾顯曰先正金文正從享時頒敎等儀注何以磨鍊乎上曰該曹故例果已博考否鍾顯曰先朝丙子甲申皆親臨頒敎而其前則多以權停禮爲之矣上曰然則今番亦以權停禮磨鍊可也雖以權停禮爲之參班者用朝服乎蓍東曰凡頒敎時皆用朝服矣上曰頒敎時儒生參班何以爲之乎無乃若陳賀時闕門外參班例爲之乎鍾顯曰甲申年則仍特敎諸生參班而此非故例也上曰前後謄錄更爲詳考以稟可也鍾顯曰先正題位版日子與毓祥宮動駕日相値而旣是卜吉之日別無相妨以初擇日擧行恐無不可也上曰以初定日擧行可也鍾顯曰忠烈祠記文有揭板之敎而尙未凈書不得入刻矣上曰卿旣撰其文亦合自書矣鍾顯曰臣不嫺書法無以書之矣上曰黃忠烈子孫如黃運祚以能書名焉宜令寫之矣鍾顯曰運祚爲陜川倅方在任所矣上曰雖在任所何難書送也鍾顯曰故忠臣昌城府使鄭奇男與金應河同時死節忠義卓然先朝戊寅因其後孫上言配食於宣川義烈祠事達下依準而尙未擧行頃因大臣筵奏請令査問本道追擧配享而批旨內申目事體至爲嚴重判下追配尙不擧行關問委折以聞可也事命下矣問于平安監司朴宗甲則以爲其時宣川人鄭希天上言準下之後身故旅邸子孫年幼關文之受出與否其家初未知之本道營上文書亦無載錄只有完文一張故上送本曹云矣以此觀之則其時未卽擧行似由於鄭希天之身故未卽到付關文而旣有本曹文蹟又已成給完文則達下依準之事數十年之間尙未擧行事甚未安分付該道使之卽爲追配何如上曰大臣之意何如右議政尹蓍東曰分明是達下依準之事而中間事故尙未擧行誠甚未安分付該道該邑卽令追配恐不可已矣上曰依爲之追配時遣官致祭可也蓍東曰鄭鳳壽以椵島接濟事至承皇明摠兵之告身事甚稀貴椵島接濟卽接濟毛文龍之事則不足褒揚而摠兵告身則旣出於皇朝故曾在先朝取入塵覽矣上曰卿果何以得見乎蓍東曰其後孫鄭聖鸐持來故臣果見之矣上曰予欲覽之使之更爲持來可也鍾顯曰故贈領議政柳珩庶子智傑殉節於深河之役頃以表章之典有下詢於大臣大臣覆奏以爲宜施旌贈而又以恩典之施之無所請令禮堂博考已例更爲稟處而蒙允矣溯考臣曹謄錄未有的確可據者惟年前忠武公李舜臣庶子有贈官之命今亦依此例分付吏曹參酌擧行恐合事宜至若旌門䜿立之處則頃日大臣以䜿立於其父墓下或爲義起仰達此固無妨而又伏聞智傑生長於公州地柳家諸人多在其村而亦有故兵使柳就章家屢世旌門云今若就此地許施綽楔則其在久遠看護之道恐爲便當故敢此仰達矣上曰大臣之意何如右議政尹蓍東曰柳智傑墓與廟俱無則旌與贈皆義起矣柳氏諸宗俱願綽楔之施于其生長之村者亦似無妨旣旌則例當有贈以堂下官贈職事分付銓曹何如上曰依爲之出擧條上曰只施貤贈何如蓍東曰旌門已有成命則旌贈竝施恐好矣上曰唯旣許贈職則當贈何職乎蓍東曰如訓鍊正等職可合矣上曰贈職何必以武銜爲之乎蓍東曰非但其父與兄皆是武弁鄭奇男以軍官率往贈職宜用武銜也鍾顯曰頃因義州慰諭御史李始源所啓請以辛巳冤死人白大豪等二十一人別設一壇於顯忠祠左傍豎一木牌每於春秋祠享時一體祭之事有令該曹稟處之命矣其中知名者七人不知名者十四人而七人則事實未顯十四人則名姓翳如設壇侑祭禮無所據續續追享亦近瀆褻今姑置之何如上曰大臣之意何如右議政尹蓍東曰禮判所奏似然臣亦無異見矣上曰依爲之出擧條鍾顯曰各陵奉審書啓英陵寧陵兩陵寢風落木殆近二百七八十株而其大者可合中椽云可補公用何以區處乎上曰言于戶判使之從便區處餘者令地方官繕治公廨可也得臣曰無冤錄諺解本曹郞廳今方監董於芸閣非久當頒行而活字撤板之後更無可印之道有非廣布久傳之意如兩南關西監營刊置木板以爲繼此印行之地恐合事宜故敢此仰達矣上曰依爲之出擧條得臣曰倭學尹德祚以玉浦問情時錯誤事前因禮曹覆啓勘處次捉送之意自臣曹發關該道而日前慶尙左水使李得駿狀啓中以生銅落漏事又請科罪矣待其上來一體嚴勘何如上曰依爲之出擧條載瓚曰臘藥及膏藥所用麝香優數添貿然後可以入用故敢達矣上曰膏藥是何等藥乎載瓚曰是雲母膏矣上曰依所請爲之宜矣敎時秀曰麝香事提調纔已提達而卿於內局出入時有弊與否亦必詳察也煥之曰自今朔各該司官員當爲儲窠若有郡守以上窠則京職中可擬之人每患苟簡雖非啓請之邑限都政前以限滿守令通融陞擬以爲次次遷轉之地而雖於口傳政一體擧行已成近例今亦依此爲之何如上曰依爲之出擧條時秀曰本曹支放米條昨年則自九月不足所請得爲四萬石今年則收稅稍勝於昨年故僅得拖至十月而自今朔至明年三月所用勢不得不更請區劃矣停番事體之重臣非不知而以今年觀之各處入直軍兵推移分排別無大段掣礙之端在外邑則可除番上時多少擾民之弊在都下則每朔減得五六百鄕軍口糧亦有補於民食雖以該營事勢言之六當除番資保錢鄕軍上番時應下木錢合以計之則當爲三萬六千餘兩以每石五兩貿米則較之今年市直綽有餘裕可以優得七千餘石竝計鄕軍料米四千餘石則恰爲一萬一千餘石就此數雖除出萬石在該營別無所損禁衛營上番鄕軍依昨年例自今十二月當限周年更爲仍停該營均役廳給代米八千石移劃大同米二千石合一萬石自臣曹取用惠廳貢價之無得豫買乃是朝禁而度支經用與他衙門有異今年穀價稍輕貢人輩多有願賣於臣曺者旣異豫買且是從願宣惠廳今冬等來春夏等貢價米限一萬石從其自願依本曹定式給價貿用其餘不足之數有難續續仰請壯勇營儲留米一萬石更依昨年例姑貸不足則如數貸用有餘則還爲儲留待明年收租上來準數充報如此則庶可支繼於新捧之前下詢大臣處之何如上曰大臣之意何如右議政尹蓍東曰禁營之連年停番旣多可悶貢米豫買亦是朝禁而地部事勢宜有別般變通可以繼用臣與戶判已有酬酢亦不敢爲異議矣上曰依爲之出擧條上曰爲軫經費不得已有昨年變通之擧而年年停番亦豈非重難乎此路一開便作應行之事則是豈成說乎敎漢豊曰禁營代番御營當之乎漢豊曰然矣敎敬懋曰停番事無損於本營乎敬懋曰今此除番之論爲慮經費之意則臣雖待罪該營何敢爲異議而禁衛營命名本意自有所重不下於都監則爲此經費又令除番容難遽議均廳給代米八千石依昨年例除留則在臣營支放非但優足以其餘剩依古例以爲本營留庫無所不可戶曹何必加劃保米中二千石以準萬數乎一營餉米全數貿取事勢亦爲極難如令許買貢米則似可爲一分推移之道矣上曰停番以充則來頭亦足準數乎蓍東曰今年年事旣熟舊還善捧自明年似必不如今年之苟艱矣上曰以營門命名言之禁營則不過中間新設之營門而御營則自國初設施故在昔公家文字御營之御字不敢書於平行其重於禁營可知然旣曰營又曰廳者意疊而衍予意則只存御營二字刪去廳字似好矣時秀曰禁將支蓄之論非不好矣而以其所入量其所出則尙有一千餘兩餘裕萬包米取用於度支經用是不可已之事矣時秀曰今番所請得給代米移劃米貢價米皆當取用於惠廳而惠廳各樣上下各有月限每以引朔爲難臣曹支放則有難等待其月限不過數朔推移有異先期假貸隨所入從便取用何如上曰依爲之出擧條上曰戶判所奏雖已許施聞惠堂頗守均廳事例云戶曹之貿取貢米難保其無辭許之矣時秀曰此則不然惠廳詳定例給三兩七錢而臣曹定例自是四兩故貢人願買於臣曺惠堂雖欲不許恐不可得矣敬懋曰戶曹旣取八千石米竝與惠廳給代二千石而盡數取去則臣營軍兵頒料勢將貿米而江上有根着完實之民擧皆不願自願貿納者無非浮浪無實之流貿納之際每患愆期故逐月率軍卒頒料於米商之家揆以事體極甚苟且戶曹旣以貢米貿用陳達蒙允臣營亦依此貿用則甚是便好而貢米豫買係是朝禁故不敢仰請矣上曰豫買雖是朝禁自下和買豈可禁止卿其從便爲之也上敎時秀曰卿之所請旣已準許本曹支放當至幾年時秀曰昨年則自九月已告罄而今年則可至十月今旣如是變通今年收租且勝於前年明年則可保無慮矣上曰可支數三年然後始可爲變通之政而不過爲一年支蓄則烏在乎別般措劃之意乎上曰次對如已盡奏諫臺傳啓可也益烈曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條益烈曰請逆賊尙魯亟施孥戮之典上曰不允出擧條益烈曰請亟寢秋曹罪人柳師文放釋之命仍令王府設鞫嚴問夬正典刑上曰不允出擧條益烈曰請島配罪人李周奭更令王府拿致加刑限己身島配雖有赦典永勿擧論上曰不允出擧條益烈曰新除授司憲府掌令沈興永時在京畿龍仁地請斯速乘馹上來事下諭上曰依啓出擧條仍命退諸臣以次退出